നിങ്ങള് വാക്സിന് പണം നല്കിയില്ല, അതിന്റെ ചെലവ് കണ്ടെത്താനാണ് ഇന്ധനവിലവര്ദ്ധന ന്യായീകരണവുമായി കേന്ദ്രമന്ത്രി പെട്രോളിന് മിനറല് വാട്ടറിനെക്കാള് വിലക്കുറവെന്നും വാദം ഗുവാഹത്തി: കേരളമുള്പ്പടെ മിക്ക സംസ്ഥാനങ്ങളിലും പെട്രോളിനും ഡീസലിനും വില നൂറ് രൂപയിലധികമായി. വില കൂടുന്നതല്ലാതെ കുറയ്ക്കാന് സര്ക്കാരുകള് വേണ്ടത്ര ശുഷ്കാന്തി പുലര്ത്തുന്നുമില്ല. ഇതിനിടെ വര്ദ്ധിക്കുന്ന പെട്രോള്ഡീസല് വിലവര്ദ്ധനയെ ന്യായീകരിച്ച് കേന്ദ്ര പെട്രോളിയം സഹമന്ത്രി രാമേശ്വര് തേലി. വാക്സിന് സൗജന്യമായി നല്കിയതിനെ ഇന്ധനവില വര്ദ്ധനയുമായി ചേര്ത്ത് ന്യായീകരിച്ച മന്ത്രി ഒരു കുപ്പി മിനറല് വാട്ടറിനെക്കാള് വിലക്കുറവാണ് പെട്രോളിനെന്ന വിചിത്ര വാദവും ഉന്നയിച്ചു. പെട്രോളിയം ഉല്പന്നങ്ങള്ക്ക് വലിയ നികുതിയാണ് ഏര്പ്പെടുത്തിയിരിക്കുന്നത്. ഈ പണത്തിലൂടെയാണ് ജനങ്ങള്ക്ക് സൗജന്യമായി കൊവിഡ് വാക്സിന് നല്കുന്നതെന്നും രാമേശ്വര് തേലി ന്യായീകരിച്ചു. ആസാമില് മാദ്ധ്യമപ്രവര്ത്തകരോട് സംസാരിക്കവെയാണ് മന്ത്രി ഇത്തരത്തില് അഭിപ്രായപ്പെട്ടത്. ഏറ്റവും കുറവ് വാറ്റ് ഏര്പ്പെടുത്തിയ സംസ്ഥാനങ്ങളിലൊന്നാണ് ആസാമെന്നും മന്ത്രി പറഞ്ഞു. കേന്ദ്ര സര്ക്കാര് ശേഖരിക്കുന്ന നികുതിയില് നിന്നാണ് സൗജന്യ വാക്സിന് പണം കണ്ടെത്തുന്നത്. ഇന്ധനവില അത്ര ഉയര്ന്നതല്ല. അതില് നികുതിയും ഉള്പ്പെടും. നിങ്ങളെല്ലാം സൗജന്യ വാക്സിനെടുത്തിരിക്കും.അതിന് പണം നല്കിയിട്ടുമുണ്ടാകില്ല.ഇങ്ങനെയാണ് അതിനുളള പണം ശേഖരിക്കുന്നത്. മന്ത്രി പറഞ്ഞു. ഏറ്റവുമധികം പെട്രോളിന് വാറ്റ് പിരിക്കുന്നത് രാജസ്ഥാനാണെന്നും മന്ത്രി കുറ്റപ്പെടുത്തി. കേന്ദ്രസര്ക്കാര് വിലകുറച്ചാലും സംസ്ഥാനം കുറക്കില്ലെന്നും രാമേശ്വര് തേലി പറഞ്ഞു. കഴിഞ്ഞ ഏഴ് ദിവസങ്ങളില് പെട്രോള്ഡീസല് വില രാജ്യത്ത് ഉയര്ന്നുതന്നെ നില്ക്കുകയാണ്.